Selfmoordbomaanval Op Kerk In Indonesië: 14 Beseer - Joy! Digital
Selfmoordbomaanval Op Kerk In Indonesië: 14 Beseer
Veertien mense is Sondag beseer tydens 'n selfmoordaanval in 'n Rooms-Katolieke kerk in Makassar, Suid-Sulawesi. Die ontploffing het onmiddellik na die einde van die diens plaasgevind. Die twee mans wat die aanval gepleeg het, is dood.
"Goddank dat geen kerkgangers in die aanval dood is nie," het Sam, die koördineerder van die Geopende Deure se werk in Suidoos-Asië, gesê. "Maar sommige het ernstige beserings opgedoen. Dit was 'n traumatiese ervaring vir almal wat in die kerk aanwesig was. Hulle lewens sal nooit weer dieselfde wees nie. Ek doen 'n beroep op die wêreldwye kerk om vir hul broers en susters in Makassar te bid."
Die kerkdiens het pas geëindig en kerkgangers was op pad huis toe, toe die bomme ontplof het. Die polisie het twee mans op motorfietse as verdagtes geïdentifiseer. 'n Priester van die betrokke kerk het aan plaaslike media vertel dat een van die aanvallers deur 'n veiligheidswag voorgekeer is toe hy die kerk wou binnegaan.
Volgens 'n nuusberig op Channel News Asia is vyf kerkwerknemers en vier kerkgangers onder die beseerdes. As gevolg van die koronabeperkings was daar baie minder gemeentelede wat die kerkdiens bygewoon het as gewoonlik.
Niemand het nog verantwoordelikheid vir die aanval aanvaar ten tyde van ter perse gaan nie. Aanvalle kom al hoe meer in Indonesië voor. Skaars vier maande gelede is vier Christene in die Indonesiese stad Sigi deur Islamitiese terroriste vermoor. In 2018 is dertig mense dood in 'n aanval op 'n kerk in Surabaya.
"Die situasie vir Christene in Indonesië het die afgelope paar jaar verder versleg. Die karakter van ons samelewing word toenemend konserwatief-Islamities," sê Sam. Christene wat in 'n Moslem-gesin grootgeword het, ervaar vervolging van hul eie familie. Terselfdertyd het ons te make met Islamitiese militante groepe wat gereeld aanvalle in ons land uitvoer. Baie van hulle het bande met IS en Al-Kaïda. "
Geopende Deure se vennote werk saam met plaaslike organisasies in Indonesië om gelowiges toe te rus en kerke te ondersteun. Hulle bied hulp en traumasorg wanneer dit nodig is. Geopende Deure ondersteun Christene met 'n Moslem-agtergrond met Bybels en ander Christelike studiemateriaal. Hulle bied mikro-lenings aan, dissipelskapsopleiding en veilige skuiling vir Christene in gevaar deur sogenaamde "veilige huise".